recursal/SuperWikiNEXT-32B huggingface dataset:
Belvederské torzo, mramorová kópia, autor: Apollónios z Atén
**Apollónios** (starogr. *Ἀπολλώνιος*) bol grécky sochár v 1. storočí pred Kr.

Sochár Apollónios, syn Nestora z Atén, bol činný v prvom storočí pred Kr. Jeho najznámejším zachovalým dielom je slávne *Belvederské torzo*, ktoré sa nachádza vo Vatikánskom múzeu. Je to neskorohelenistická mramorová kópia, ktorú autor zrejme zhotovil podľa Lyssipovho originálu. Nemecký znalec antického umenia J. J. Winckelmann uvádza, že socha pôvodne zrejme stvárňovala (možno niektorého z gréckych heroóv) buď Herakla, Polyféma alebo Marsia.

Apollóniovo autorstvo potvrdzuje nápis, ktorý sa nachádza v spodnej časti tohto diela:

|  |  |
| --- | --- |
| **Ἀπολλώνιος Νέστορος Ἀθηναῖος ἐποίει.**  | preklad: *Apollónios Nestorov z Atén zhotovil.* |

- text v starogréčtine
Po dlhú dobu sa medzi Apollóniove diela pripisovala aj socha *Odpočívajúceho boxera* z Rímskeho národného múzea. Túto hypotézu ale vyvrátila jedna z najvýznamnejších svetových znalkýň antického umenia Talianka Margherita Guarducci. Apollónios bol podľa starovekých písomných zdrojov autorom slonovinovej sochy boha Jupitera, ktorú zhotovil pre rímsky Jupiterov chrám počas jeho rekonštrukcie ukončenej v roku 69 pred Kr.

Referencie a bibliografia
-------------------------

1. 1 2 3  Johann Joachim Winckelmann. *Dějiny umění starověku Stati*. Praha : Odeon, 1986. 01-519-86. S. Ob. 54a..
2. ↑  Johann Joachim Winckelmann. *Dějiny umění starověku Stati*. Praha : Odeon, 1986. 01-519-86. S. 11.
3. ↑  Inscriptiones Graecae Urbis Romae I-IV [IGUR], *IGUR IV 1555*
4. ↑  *Antologia d'arte per curiosi di tutte le età, Pugile a riposo*
5. ↑  *Statua del pugilatore seduto*  Archivované 2018-02-06 na Wayback Machine
6. ↑  *di Nestore Giove Capitolino%2C ricostruito nel 69&f=false, Massimiliano Fiordelisi, *ROMA POCKET**

  

Autoritné údaje: * ULAN: 500032190
* VIAF: 95879876
**Chropovský potok** je potok na Záhorí, vo východnej časti okresu Skalica. Je to pravostranný prítok Chvojnice, meria 6 km a je tokom IV. rádu. 

Pramení v Bielych Karpatoch, v podcelku Žalostinská vrchovina, na južnom svahu Richtárky (509,0 m n. m.) v nadmorskej výške okolo 440 m n. m. Tečie juhozápadným smerom tzv. Chropovskou stržou (rovnomenná PP na výmere 47,66 ha, vyhlásená v roku 1993 na ochranu skamenelín živočíchov z poslednej transgresie mora). Vstupuje do Chvojnickej pahorkatiny, tečie cez obec Chropov, sprava priberá prítok z oblasti Ciňačky a zľava prítok od osady Kamenec (spod kóty 271,9 m). Za obcou ďalej priberá dva ľavostranné prítoky, najprv z oblasti Pustých sadov, potom zo severozápadného úpätia Novej hory (317,4 m n. m.) a následne napája Radošovský rybník. Z rybníka vyteká západným smerom, z pravej strany ešte priberá krátky prítok a na okraji obce Radošovce sa stáča k svojmu ústiu na juh. Do Chvojnice sa vlieva juhovýchodne od stredu obce v nadmorskej výške okolo 221 m n. m.

Referencie
----------

1. ↑   *Názvy vodných tokov* [online]. Bratislava: Úrad geodézie, kartografie a katastra SR, [cit. 2023-11-21]. Dostupné online.
2. ↑  KOČICKÝ, Dušan; IVANIČ, Boris. *Geomorfologické členenie Slovenska* [online]. Bratislava: Štátny geologický ústav Dionýza Štúra, 2011, [cit. 2023-11-21]. Dostupné online.
3. ↑   *Mapový portál HIKING.SK* [online]. Denník N, [cit. 2023-11-21]. Dostupné online.

| * z
* d
* u
Vodné toky v povodí Chvojnice (Morava) |
| --- |
| *Chvojnica* → *Morava* → *Dunaj* |
| Vodné toky | 
* Búdkoviansky kanál
* Búdkoviansky potok
* Čaňov
* Havraní potok
* Hlboký potok
* Chropovský potok
* **Chvojnica**
* Koválovecký potok
* Močidliansky potok
* Pavlovský potok
* Raková
* Richtárka
* Rúbaniskový potok
* Vlčí dol

 |
| Vodné plochy | 
* Búdkovianske rybníky
* vodná nádrž Radošovce

 |
**Mensa** je medzinárodná spoločnosť založená v roku 1946 v Oxforde Rolandom Berrillom a Lancelotom Lionelom Wareom. Podmienkou pre členstvo v tejto organizácii je výsledok v teste inteligencie, ktorý je schválený dozorcom Mensy International, medzi hornými dvoma percentami celkovej populácie, na Slovensku je to IQ nad 130. Organizácie Mensy v stovke krajín sveta združujú vyše 100 tisíc členov.

Poslaním a cieľom Mensy je využitie inteligencie v prospech ľudstva. Ide predovšetkým o podporu výskumu vlastností, znakov, či využitie inteligencie ako takej. Napríklad v USA pôsobí nadácia MERF (Mensa Education and Research Foundation), ktorá ma dokonca status poradného hlasu v UNESCO.

Funkciou Mensy je predovšetkým vytváranie stimulujúceho intelektuálneho a spoločenského prostredia pre svojich členov, umožňovanie ich dobrovoľnej sebarealizácie a podpora vzájomných kontaktov. Či už formou rôznych besied, prednášok, diskusií... Mensa ako taká sa však zaoberá iba vytváraním základných podmienok, všetko záleží na osobnej aktivite jednotlivcov. Mensa si kladie za cieľ poskytovať čo najslobodnejší priestor pre sebarealizáciu. Je to spoločenstvo ľudí s rôznymi názormi, ambíciami, ktorí vykonávajú svoju činnosť úplne dobrovoľne. 

Mensu tvoria jej členovia. Je ich stotisíc po celom svete a sú to ľudia z celého spektra ľudskej spoločnosti, od učiteľov, lekárov, právnikov, vedcov, politikov, až po nositeľov Nobelových cien. Za člena Mensy Slovensko je v aktuálnom roku považovaný ten, kto úspešne absolvoval IQ Test Mensy Slovensko (aj v minulosti), prejavil záujem o členstvo a zaplatil členský príspevok za daný rok. Členstvo možno kedykoľvek prerušiť napr. zo študijných alebo pracovných dôvodov a neskôr si opäť členstvo obnoviť.

Mensa na Slovensku pre svojich členov organizuje rôzne akcie na miestnej aj celoslovenskej úrovni. Ide o klubové stretnutia, víkendové pobyty, exkurzie a prednášky.

Web odkazy
----------

* Mensa International
* Mensa Slovensko
* Mensa ČR
* Mensa Nemecko (MinD)
* Mensa Rakúsko
* Mensa Švajčiarsko Archivované 2007-04-19 na Wayback Machine
**Ján Mráz** (\* 17. február 1935, Ružomberok) je slovenský akademický maliar, grafik a publicista.

Na gymnázium chodil v rodnom Ružomberku, dokončil štúdium na Vyššej pedagogickej škole (smer výtvarná výchova – slovenský jazyk) a na Vysokej škole výtvarných umení v Bratislave (odbor maľba a grafika u Prof. Vincenta Hložníka). V rokoch 1963 až 1968 bol na voľnej nohe ako slobodný umelec. V roku 1968 odchádza do Mníchova, kde žije a pôsobí aj dnes. Najprv pracoval ako reklamný grafik, neskôr na ilustrácii detských kníh (hlavne pre japonské vydavateľstvá, napr. GAKKEN), vo voľnej grafike a venoval sa maľbe. Ťažiskom posledných rokov je portrétová maľba. Vystavoval svoje práce v Mníchove, Hamburgu a Berlíne (Nemecko), v Berne, v Lausanne a Zürichu (Švajčiarsko), vo Francúzsku, Taliansku, USA, Kanade a Japonsku. Na Slovensku mal výstavu v Bratislave, v Dome zahraničných Slovákov, ktorú otvoril vtedajší prezident Slovenskej Republiky Rudolf Schuster, v rodnom meste v Liptovskom múzeu, vystavoval tiež v Matici Slovenskej a v Slovenskom komornom divadle. Písal do Horizontu, do RFE, do Neuer Zürcher Zeitung, Abendzeitung (Mníchov). Po roku 1989 do Národnej obrody, Verbumu, Národných novín a Katolíckych novín, v roku 2008 vydal svoje spomienky.

Literatúra
----------

* Jano Mráz: Spomienky ružomberského maliara, 2008, Ružomberok, Edícia Knižnica Rozhľadov po kultúre a umení, ISBN 978-80-89253-23-4

Externé odkazy
--------------

* Blog site by Jano Mraz (jeho synovec)
* Portrét Prof. PhDr. Antona Štefáneka od Jána Mráza
* Nemecko – Za slovenskou gotikou, s linkom Hovorí Ján Mráz

Autoritné údaje: * abART: 41113
* NK ČR: jx20050607027
* SNK: 165472
* VIAF: 84325274
* Web umenia: 6941
**Železničná stanica Veľké Leváre** je železničná stanica v obci Veľké Leváre. Obsluhuje ju trať Bratislava – Kúty – Břeclav a leží v 33,180 km, medzi mestom Malacky a obcou Závod. Je elektrifikovaná striedavou sústavou 25 kV/50 Hz.

Na stanici je k dispozícií pokladňa na predaj cestovných lístkov. Sídlo prednostu je v železničnej stanici Kúty.

Všetkých päť nástupíšť má povrch z betónových panelov. Smerom na Bratislavu sa najčastejšie využíva tretie, smerom na Kúty tretie, občas štvrté nástupište. Tiež je možná jazda vlakov obidvomi smermi po obidvoch koľajach.

Železničná stanica je od obce vzdialená zhruba 1 km východným smerom. Prístupná je po Závodskej ulici a obsluhovaná je autobusmi, smerujúcimi do Malých Levár. Počas dňa sa tam vystrieda niekoľko autobusov, ktoré sa na železničnej stanici zvyknú otáčať, tie smerujú smerom na Malacky alebo Borský Svätý Jur.

Schéma koľajiska stanice
------------------------

Referencie
----------

1. ↑   www.vlaky.net. Dostupné online.
2. ↑   www.vlaky.net. Dostupné online.

| * z
* d
* u
ŽSR Železničná trať 110 (Bratislava – Kúty – Břeclav) |
| --- |
| 
* Bratislava hlavná stanica
* Bratislava-Železná studienka
* Bratislava-Lamač
* Devínska Nová Ves
* Devínske Jazero
* Zohor
* Plavecký Štvrtok
* Malacky
* Veľké Leváre
* Závod
* Moravský Svätý Ján
* Sekule
* Kúty
* Brodské
* Lanžhot
* Břeclav

 |
**Ronald Andrew Whelan** (\* 25. september 1961, Dublin) je bývalý írsky futbalista. Hral v zálohe alebo v obrane a pätnásť rokov pôsobil v tíme Liverpool FC.

  

Hráčska kariéra

Začínal v dublinskom Home Farm FC, záujem o neho mal Manchester United FC, kde sa však nepresadil do prvého tímu. V roku 1979 podpísal zmluvu s Liverpoolom. Zažil s ním úspešnú éru, kedy klub získal ligový titul v rokoch 1982, 1983, 1984, 1986, 1988 a 1990, vyhral FA Cup 1986 a 1989, EFL Cup 1982, 1983 a 1984 a Pohár majstrov európskych krajín v sezóne 1993/1884. V sezóne 1988/89 bol kapitánom mužstva. V roku 2006 ho liverpoolskí fanúšikovia vo svojom hlasovaní zaradili medzi sto najprínosnejších hráčov v histórii klubu.

Reprezentačná kariéra

Reprezentoval Írsko na mládežníckej úrovni, v seniorskom tíme debutoval v roku 1981 proti Československu. Odohral 53 reprezentačných zápasov a strelil v nich tri góly. Štartoval na majstrovstvách Európy vo futbale 1988, kde bol proti Sovietskemu zväzu autorom pozoruhodného gólu, keď umiestnil z voleja do siete dlhý áut od Micka McCarthyho. Zúčastnil sa tiež na majstrovstvách sveta vo futbale 1990, kde Íri postúpili pri svojom debute na šampionáte do štvrťfinále, a na majstrovstvách sveta vo futbale 1994, kde skončili ako osemfinalisti.

Po skončení kariéry

Po ukončení hráčskej kariéry bol trénerom v kluboch Southend United FC, Panionios GSS, Olympiakos Nicosia a Apollon Limassol. Pôsobí aj ako futbalový expert pre Raidió Teilifís Éireann.

Osobný život

Pochádza z futbalovej rodiny; jeho otec Ronnie Whelan Sr. bol futbalistom St Patrick's Athletic FC a nastúpil aj za írsku reprezentáciu.

Referencie
----------

1. ↑  COSTELLO, Shane. *‘They don’t give a f\*\*k about you. After 15 years that was it. I was crying all the way home’* [online]. The 42, 2017-12-28, [cit. 2023-11-03]. Dostupné online. (po anglicky)
2. ↑   *Euro Moments: Ronnie Whelan shins it to win it against USSR* [online]. The Irish Times, [cit. 2023-11-03]. Dostupné online. (po anglicky)
3. ↑  SOCCER-IRELAND.COM. *Soccer Pundits : RTE Football Pundits & Analysts : Eamon Dunphy : John Giles* [online]. 2022-12-21, [cit. 2023-11-03]. Dostupné online. (po anglicky)
Súradnice: 48°12′38″S 17°09′21″V﻿ / ﻿48,210419°S 17,155949°V﻿ / 48.210419; 17.155949

Kostol Panny Márie Pomocnice kresťanov
**Kostol Panny Márie Pomocnice kresťanov** je kostol v bratislavskej mestskej časti Rača, ktorý bol postavený ako náhrada za kaplnku, ktorá stála na námestí ako súčasť „Kúrie". V roku 1756 grófka Terézia Esterházy, manželka grófa Juraja Erdődyho, sudcu kráľovskej kúrie, darovala kaplnku rímskokatolíckej cirkvi pre farnosť v Rači (Račišdorf), ktorá slúžila až do roku 1935, kedy bola po rokoch vyjednávania a rokovaniach (1931 – 1935) odpredaná obci pre stavbu „Nového obecného domu".

Obec poskytla náhradný pozemok na cintoríne a za obnos získaný z predaja bývalej kaplnky sa 13. júla 1936 začalo so stavbou nového kostola, ktorý vyprojektoval arch. František Krížik, račiansky rodák. Vzhľadom na novú výstavbu v obci, kde už vtedy stálo asi 300 nových domov, mal tento nový kostol slúžiť predovšetkým pre túto novobudovanú časť Rače. Zámer pri projekte bol taký, aby sa v budúcnosti mohol kostol rozšíriť prístavbou až pre 1000 ľudí. Výstavba kostola trvala jeden rok - do roku 1937.

Posviacka
---------

Posviacku kostola 27. júna 1937 vykonal Osv. p. biskup Michal Bubnič, rodák z Pajštúna, teraz Borinka.

Kostol bol postavený za účinkovania Vdp. dekana Vojtecha Rudroffa.

Prestavby
---------

### 2006

Koncom augusta v roku 2006 sa upravovalo sanktuarium: boli odstránené betónové panely s hrantami na kvetináče a Bohostánok bol premiestnený do stredu čelného panela. Týmito úpravami sa zvýšil priestor v sanktuáriu pre asistenciu.

### 1993

V roku 1993 sa konala generálna obnova kostola - nové okná, omietka, interiér.

Tesne pred vianocami v roku 2000 sa podarilo sfunkčniť organ, nakoľko dlhé roky bol mimo prevádzky.

Referencie
----------

1. ↑   *Kostol Panny Márie (dolný) v obrazoch* [online]. www.raca.fara.sk, [cit. 2021-04-22]. Dostupné online. Archivované 2021-04-22 z originálu.
2. ↑   *Kostol Panny Márie (dolný)* [online]. www.raca.fara.sk, [cit. 2021-04-22]. Dostupné online. Archivované 2021-04-22 z originálu.
**Ben Haggerty** (\* 19. jún 1983, Seattle, Washington, USA), viac známy ako **Macklemore** alebo predtým **Professor Macklemore** je americký rapper a hudobník. Hudbu začal tvoriť nezávisle v roku 2000 a v súčasnosti spolupracuje s producentom Ryanom Lewisom, huslistom Andrewom Joslynom a trúbkarom Owuorom Arungom. Na internete má veľkú základňu fanúšikov. Od začiatku svojej kariéry vydal jeden mixtape, tri EP a dva albumy, hoci žiadne z nich cez veľké vydavateľstvo. Hudobné video k skladbe „Thrift Shop" si na YouTube pozrela už viac ako 1 miliarda ľudí, pričom skladba dosiahla 1. miesto v americkom rebríčku Billboard Hot 100. Jeho druhý singel „Can't Hold Us" dosiahol takisto 1. miesto v Billboard Hot 100 a dodnes sa predalo viac ako 2,2 milióna kópií tohto singla.

Macklemore vydal dňa 9. októbra 2012 svoj debutový album s názvom *The Heist*, ktorý dosiahol 2. miesto v rebríčku Billboard 200.

Životopis
---------

Ben Haggerty sa narodil v Seattli, kde tiež vyrástol. Nepochádza z muzikantskej rodiny, ale jeho obaja rodičia ho však v hudbe podporovali. S hip-hopom sa prvýkrát stretol vo svojich šiestich rokoch prostredníctvom skupiny Digital Underground. V štrnástich rokoch začal písať texty. Keď začal rapovať, zaujímal sa West Coast hip-hop, pričom skupiny ako Freestyle Fellowship, Aceyalone, Living Legends, Wu-Tang Clan, Nas a Talib Kweli boli jeho vzormi. Študoval na Garfield High School a Nathan High School. V štúdiu potom pokračoval na The Evergreen State College, kde získal bakalársky titul. Vzhľadom k tomu, že sa zaujímal o spôsoby, ako osloviť mladšie generácie prostredníctvom svojej hudby, zúčastnil sa programu "Gateways for Incarcerated Youth", ktorý sa zameriaval na vzdelávanie a kultúrnu identitu. Momentálne žije so svojou priateľkou Triciou Davis, s ktoru sa dňa 21. januára 2013 zasnúbil.

Diskografia
-----------

*Bližšie informácie v hlavnom článku: Diskografia Macklemore*
* *The Language of My World* (2005)
* *The Heist* (s Ryanom Lewisom) (2012)

Referencie
----------

1. ↑   *Hot 100: 1-10 (Biggest Jump) Billboard* [online].. Dostupné online.
2. ↑   *On the Charts: Mumford & Sons Slip, Macklemore and Ryan Lewis Impress* [online].. Dostupné online.
3. 1 2  106 & Park : Macklemore and Ryan Lewis. BET (2012-11-13). Retrieved on 2013-04-11.
4. 1 2  106 & Park : Macklemore and Ryan Lewis. BET (2012-11-14). Retrieved on 2013-04-11.
5. ↑  Macklemore talks Otherside, Lil Wayne, Substance Abuse, Seattle Hip Hop and more. YouTube (2012-04-23). Retrieved on 2012-12-30.
6. ↑   *Photo by macklemore • Instagram* [online]. Instagram.com, [cit. 2013-02-07]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Macklemore**

Externé odkazy
--------------

* Oficiálna webstránka
* Macklemore na Allmusic

Zdroj
-----

*Tento článok je čiastočný alebo úplný preklad článku Macklemore na anglickej Wikipédii.*

Autoritné údaje: * BnF: 16721621g
* GND: 103384604X
* ISNI: 0000 0003 8812 9177
* LCCN: no2012142030
* VIAF: 281279831
* WorldCat: lccn-no2012142030
**Reddit** je webová stránka, ktorá kombinuje funkcie sociálnej siete a fóra, kde môžu registrovaní používatelia uverejňovať odkazy na akékoľvek informácie, ktoré sa im na internete páčia, a diskutovať o nich. Rovnako ako mnoho iných podobných webových stránok, aj Reddit udržiava systém hlasovania za príspevky, ktoré sa vám páčia – tie najpopulárnejšie končia na domovskej stránke webu. Reddit je jedna z najpopulárnejších webových stránok na svete – ide o 19. najnavštevovanejšiu stránku podľa Alexa Internet. Stránka má aplikáciu pre mobilné zariadenia na báze iOS a Android.

Názov Reddit tvorcovia vysvetľujú slovnou hračkou z angličtiny "I read it on Reddit".

Spoločenstvo
------------

54% používateľov stránky sú muži, 54% žije v Spojených štátoch. V roku 2013 bolo 6% dospelých používateľov internetu v Spojených štátoch používateľmi Redditu, pričom väčšina používateľov stránky bola vo vekovej skupine 18-29.

Referencie
----------

1. ↑   *Есть ли будущее у клонов Digg и Reddit* [online]. old.computerra.ru, [cit. 2021-11-12]. Dostupné online.
2. ↑   *Reddit – Что Это Такое?* [online]. itdistrict.ru, [cit. 2021-11-12]. Dostupné online. Archivované 2012-12-04 z originálu.
3. ↑   *reddit.com Competitive Analysis, Marketing Mix and Traffic* [online]. alexa.com, [cit. 2021-11-12]. Dostupné online. Archivované 2017-11-20 z originálu.
4. ↑   *Reddit: The Online Browsing Community* [online]. futurestarr.com, [cit. 2021-11-12]. Dostupné online.
5. ↑   *What does the name "reddit" mean?* [online]. reddit.com, [cit. 2021-11-12]. Dostupné online.
6. ↑   *The Demographics Of Reddit: Who Uses The Site?* [online]. alphr.com, [cit. 2021-11-12]. Dostupné online.
7. ↑   *6% of Online Adults are reddit Users* [online]. pewresearch.org, [cit. 2021-11-12]. Dostupné online.
**Syndróm Pica** [pika] (z lat. Pica = straka) je porucha príjmu potravy, ktorá označuje pretrvávajúcu túžbu jesť látky či objekty, ktoré sú nejedlé. Môžu to byť napríklad vlasy, ľad, hlina, ale aj ohorky z cigariet či fekálie. Pica je bežnejšia u detí z horšieho socioekonomického prostredia a u tých, ktorí sú mentálne postihnutí.

Pica sa tiež vyskytuje u tehotných žien, malých detí alebo u ľudí s developmentálnymi poruchami, ako je napríklad autizmus. V niektorých prípadoch môže spôsobiť rad zdravotných problémov.

Pica môže viesť u detí k intoxikácii, ktorá môže mať za následok narušenie fyzického aj duševného vývoja. Môže tiež spôsobiť zranenia, ktoré potrebujú urgentný chirurgický zákrok. Rovnako tak môže spôsobiť podvýživu, parazitózu, anémiu alebo otravu olovom. Pica býva spájaná s ďalšími mentálnymi poruchami. Trauma, rodinné problémy, zanedbávanie dieťaťa, tehotenstvo a ďalšie stresory sú rizikovými faktormi.

Podľa DSM-5 môže byť pica diagnostikovaná v prípade, že toto správanie pretrváva viac ako jeden mesiac a správanie je developmentálne nevhodné pre jedinca (odporúčaný minimálny vek pre diagnózu pacienta sú dva roky). Správanie taktiež nie je v súlade s kultúrnymi normami.

Termín pica pochádza z latinského slova *pica* (straka), podľa toho, že straky si všeličo berú do zobáka.

Referencie
----------

1. ↑  LEUNG, Alexander K. C.; HON, Kam Lun. Pica: A Common Condition that is Commonly Missed - An Update Review. *Current Pediatric Reviews*, 2019, roč. 15, čís. 3, s. 164–169. PMID: 30868957. Dostupné online [cit. 2021-12-07]. ISSN 1875-6336. DOI: 10.2174/1573396315666190313163530.
2. ↑   *DSM-5 Diagnostic Criteria* [online]. Pica Disorder, [cit. 2021-12-07]. Dostupné online.
**Melissa Viviane Jefferson** (\* 27. apríl 1988, Detroit, Michigan, USA), známa pod umeleckým menom **Lizzo**, je americká speváčka, skladateľka, reperka a flautistka z Minnesoty. Narodila sa v Detroite, presťahovala sa do Houstonu v Texase, kde začala vystupovať. Následne začala so svojou hudobnou kariérou v Minneapolise. Predtým než podpísala nahrávaciu zmluvu s Atlantic Records, vydala dva štúdiové albumy – *Lizzobangers* (2013) a *Big Grrrl Small World* (2015). Jej prvý album pod veľkým vydavateľstvom je EP s názvom *Coconut Oil*, ktorý vyšiel v roku 2016.

V roku 2019 dosiahla mainstreamový úspech vydaním svojho tretieho štúdiového albumu *Cuz I Love You*, ktorý vyvrcholil v prvej päťke *Billboard* 200. Deluxe verzia albumu obsahuje singel „Truth Hurts", ktorý sa stal hitom až dva roky po jeho vydaní a umiestnil sa na vrchole *Billboard* Hot 100. Lizzo získala osem nominácií na 62. ročníku odovzdávaní cien Grammy vrátane Albumu roka za deluxe verziu *Cuz I Love You*, Piesne a Nahrávky roka za pieseň „Truth Hurts". Takisto bola nominovaná v kategórii Najlepší nováčik. Zvíťazila v kategóriách: Najlepší urban contemporary album, Najlepší sólový popový výkon a Najlepší tradičný R&B výkon za pieseň „Jerome".

Diskografia
-----------

##### Štúdiové albumy

* *Lizzobangers* (2013)
* *Big Grrrl Small World* (2015)
* *Cuz I Love You* (2019)

##### Mixtapes

* *Due Process & Product* (2012)
* *We Are the Chalice* (2012)

##### Extended plays

* *Grrrl Prty X Bionik* (2015)
* *Coconut Oil* (2016)

Lizzo na 62. ročníku Grammy Awards (2020)

Koncertné turné
---------------

##### Hlavný účinkujúci

* Cuz I Love You Too Tour (2019 – 2020)

##### Ďalšie

* Haim – Sister Sister Sister Tour (2018)
* Florence and the Machine – High as Hope Tour (2018)
* Lollapalooza (2018)
* Coachella (2019)
* Indy Pride Festival (2019)
* Glastonbury (2019)
* Mo Pop Festival (2019)

Referencie
----------

1. ↑  FISCHER, Reed. *Lizzo: All I knew was mainstream and 'hood* [online]. December 27, 2013, [cit. 2019-08-01]. Dostupné online. Archivované 2014-03-01 z originálu.
2. ↑  SCHWARTZ, Danny. *Lizzo's Flute, Sasha Flute, Is the Most Legendary Flute of All Time* [online]. February 8, 2019. Dostupné online.

Zdroj
-----

*Tento článok je čiastočný alebo úplný preklad článku Lizzo na anglickej Wikipédii.*

Autoritné údaje: * abART: 161457
* BnF: 17877613n
* GND: 1193108578
* ISNI: 0000 0004 6307 6061
* LCCN: no2019088003
* VIAF: 51156130929358311064
* WorldCat: lccn-no2019088003
Kostol z Novej Sedlice v skanzene v Humennom
Múzeum kysuckej dediny Vychylovka
**Skanzen** je múzeum ľudovej architektúry v prírode. Pomenovanie vzniklo podľa prvého takéhoto múzea, ktoré bolo v roku 1891 zriadené v parku *Skansen* vo švédskom Štokholme. Do skanzenov sa umiestňujú stavby, ktoré nie je možné chrániť na ich pôvodnom mieste (napr. pri stavbe priehrad, diaľnic). Ľudová architektúra so svojím blízkym vzťahom k pôvodnému prostrediu tak čiastočne stráca na svojej kráse. Jednotlivé stavby v skanzenoch sú najmä kvôli riziku požiarov ďaleko od seba a preto tu nemožno čítať pôvodný urbanizmus. Napriek tomu skanzeny zachránili už veľa výnimočných diel pôvodnej architektúry všetkých druhov.

Najväčší skanzen na Slovensku je Múzeum slovenskej dediny v Martine, ďalšie sú:

* Múzeum slovenskej dediny Martin
* Múzeum kysuckej dediny Vychylovka
* Múzeum oravskej dediny Zuberec
* Múzeum liptovskej dediny Pribylina
* Expozícia ľudovej architektúry a bývania (Humenné)
* Expozícia ľudovej architektúry Rusínov - Ukrajincov Svidník
* Národopisná expozícia v prírode Stará Ľubovňa
* Banské múzeum v prírode Banská Štiavnica
* Múzeum ľudovej architektúry v Bardejovských Kúpeľoch
* Slovenské poľnohospodárske múzeum v Nitre
* Archeologická lokalita Havránok

Externé odkazy
--------------

* slovenské skanzeny na slovaktourism.sk
* O skanzenoch na www.poznajslovensko.sk
**Football League Second Division** bola anglická futbalová súťaž, ktorá predchádzala dnešnému EFL Championship. Medzi rokmi 1892 až 1992 bola druhou najvyššou súťažou v Anglicku. Potom, čo sa osamostatnila Premier League, bola od roku 1992 do roku 2004 treťou najvyššou súťažou. V roku 2004 bola nahradená súťažou známou ako League One. First Division bola nahradená The Championship a Third Division bola nahradená League Two .

História
--------

Súťaž bola založená v roku 1892, zakladajúcimi členmi sa väčšinou stali bývalé kluby Football Alliance. Pôvodne sa jednalo o súťaž, v ktorej nastupovalo 12 klubov (Ardwick ( teraz Manchester City ), Bootle, Burton Swifts, Crewe Alexandra, Darwen, Grimsby Town, Lincoln City, Northwich Victoria, Port Vale, Sheffield United, Small Heath ) a Walsall). V roku 1992 bola Football League reorganizovaná. First Division bola premena na 2. najvyššiu súťaž, Second a Third Divison na 3. a 4. najvyššiu súťaž. Aj napriek novom formáte, pri všetkých súťažiach ostal systém play-off. Fourth Division bola ako jediná súťaž zrušená.

V roku 2004 bola z komerčných dôvodov premenovaná Second Division na League One. Avšak súťaž naďalej zostala tretia najvyššia v Anglicku.

Počet tímov
-----------

| Počet tímov | Od | Do |
| --- | --- | --- |
| 12 | 1892 | 1893 |
| 15 | 1893 | 1894 |
| 16 | 1894 | 1898 |
| 18 | 1898 | 1905 |
| 20 | 1905 | 1919 |
| 22 | 1919 | 1987 |
| 23 | 1987 | 1988 |
| 24† | 1988 | 2004 |

† ako tretia najvyššia súťaž v Anglicku (od roku 1992)

Referencie
----------

Zdroj

*Tento článok je čiastočný alebo úplný preklad článku Football League Second Division na anglickej Wikipédii.*


|  |  |
| --- | --- |
| Portal | Futbalový portál |
**Leštinský potok** je potok na dolnej Orave, preteká územím okresu Dolný Kubín. Je to pravostranný prítok Jasenovského potoka a meria 8,9 km.

Tok potoka
----------

Pramení na severnom okraji Chočských vrchov, v podcelku Sielnické vrchy, na severovýchodnom svahu Ostrého (1 104,9 m n. m.) v nadmorskej výške približne 980 m n. m. Od prameňa tečie na krátkom úseku na sever, pričom vstupuje do Oravskej vrchoviny, do podcelku Podchočská brázda, sprava priberá prítok zo severného úpätia Ostrého vrchu (923,3 m n. m.) a stáča sa na západ. Zľava ďalej priberá krátky prítok z lokality Jačmeniská, preteká okrajom obce Osádka, kde najprv zľava priberá krátky prítok spod kóty 799,3 m a prítok zo západného svahu Ostrého, za obcou potom pravostranný prítok z oblasti Malých lánov a ľavostranný spod sedla Vrchvarta (820 m n. m.). Ďalej priberá dva krátke prítoky z oblasti Kňazovej sprava, krátky prítok z lokality Uhlisko zľava a západoseverozápadným smerom pokračuje cez obec Leštiny. 

V obci priberá ľavostranný prítok zo severného úpätia Holice (1 085,9 m n. m.), prítoky z oblasti Zákľuk a spod Ostrej skaly (813,5 m n. m.) sprava a za obcou sa stáča juhozápadným smerom. Zľava následne priberá krátky prítok z lokality Bratikovec a významný prítok zo severných svahov Veľkého Choča (1 611,0 m n. m.) a ďalej tečie opäť západným smerom. Zľava priberá krátky prítok (531,2 m n. m.) z oblasti Pod Bukovinou a preteká obcou Vyšný Kubín. Tu ešte priberá pravostranný prítok spod Tupej skaly a zľava prítok zo severného svahu Vŕšku (762,8 m n. m.), na hornom toku s vodopádom. Napokon sa stáča na severozápad a na okraji tejto obce sa v nadmorskej výške cca 508 m n. m. vlieva do Jasenovského potoka.

Referencie
----------

1. ↑   *Názvy vodných tokov* [online]. Bratislava: Úrad geodézie, kartografie a katastra SR, [cit. 2023-10-22]. Dostupné online.
2. ↑  KOČICKÝ, Dušan; IVANIČ, Boris. *Geomorfologické členenie Slovenska* [online]. Bratislava: Štátny geologický ústav Dionýza Štúra, 2011, [cit. 2023-10-22]. Dostupné online.
3. ↑   *Mapový portál HIKING.SK* [online]. Denník N, [cit. 2022-02-25]. Dostupné online.

| * z
* d
* u
Vodné toky v povodí Jasenovského potoka |
| --- |
| *Jasenovský potok* → *Orava* → *Váh* → *Dunaj* |
| 
* Biela voda (prítok Jasenovského potoka)
* Biela voda (prítok Leštinského potoka)
* Brdcový potok
* Čierny potok
* Holický potok
* **Jasenovský potok**
* Leštinský potok
* Medzihradník
* Mravičný jarok
* Murínov potok
* Ohnutý potok
* *Starý potok*
* Stožkový potok
* *Závadský potok*

 |
**Jensen Ackles** (angl. Jensen Ross Ackles; \* 1. marec, 1978, Dallas, Texas, USA) je americký herec. Je známy z televízneho seriálu *Hrozba z temnoty* (2005–2019).

Detstvo a mladosť
-----------------

Ackles sa narodil 1. marca 1978 v Dallase a vyrastal v Richardsone. Po ukončení štúdia v roku 1996 sa presťahoval do Los Angeles, aby začal svoju hereckú kariéru.

Kariéra
-------

Od malička sa venoval modelingu. Od roku 1996 sa venuje herectvu. Na začiatku svojej hereckej kariéry sa objavoval vo vedľajších rolách v televíznych seriáloch, ako napríklad *Cybil* (1995 - 1998) či *Dawsonov svet* (1998 - 2003). Viac priestoru dostal v televíznom seriály Smallville, v ktorom pôsobil v rokoch 2004 až 2005. 

V roku 2005 sa Ackles pripojil k obsadeniu hororového/akčného seriálu *Hrozba z temnoty*, kde hral jednu z hlavných postáv, po boku herca Jareda Padaleckiho. V televíznom seriály hral až do záverečnej epizódy, v roku 2019. Od roku 2019 účinkuje po boku Jennifer Esposito a Erin Moriarty v televíznom seriály *Banda*.

Súkromný život
--------------

Po troch rokoch randenia sa Ackles v novembri 2009 zasnúbil s herečkou a modelkou Danneel Harris. Zosobášili sa o rok neskôr, v Dallase. Spolu majú tri deti.

Iné projekty
------------

Commons
* Spolupracuj na Commons Commons ponúka multimediálne súbory na tému **Jensen Ackles**

Externé odkazy
--------------

* Jensen Ackles v Internet Movie Database (po anglicky)
* Jensen Ackles v Česko-Slovenskej filmovej databáze

Zdroj
-----

*Tento článok je čiastočný alebo úplný preklad článku Jensen Ackles na anglickej Wikipédii.*

Autoritné údaje: * BnF: 15039384b
* GND: 13980563X
* ISNI: 0000 0001 1557 4902
* LCCN: no2008126024
* VIAF: 102650642
* WorldCat: lccn-no2008126024
Návratový modul Sojuzu, v ktorom sa Remek vrátil na Zem
**Vladimír Remek** (\* 26. september 1948, České Budějovice) je český politik a diplomat, prvý česko-slovenský kozmonaut. Súčasne bol prvým cudzincom, ktorý sa zúčastnil medzinárodných pilotovaných vesmírnych letov programu Interkozmos v bývalom Sovietskom zväze. Remek bol 87. kozmonautom sveta, prvým z inej krajiny ako ZSSR a USA.

Životopis
---------

Jeho otec Jozef Remek bol Slovák (narodený v obci Mojš pri Žiline), vojenský pilot, neskôr v hodnosti generálporučíka dlhoročný veliteľ letectva Československej ľudovej armády. Matka bola Češka. Detstvo prežil v Českých Budejoviciach. Neskôr sa jeho rodina presťahovala do Brna.

Absolvoval Vyšší letecké učilište v Košiciach, kde lietal na cvičných lietadlách L-29 Delfín. V roku 1970 nastúpil k leteckému útvaru v Českých Budejoviciach. V roku 1972 začal štúdium na Vojenskej leteckej akadémii J. A. Gagarina v Moskve. Po jeho absolvovaní sa v roku 1976 vrátil k leteckému útvaru. Na jeseň 1976 prešiel výberom kandidátov na kozmický let. Od decembra 1976 sa v Stredisku prípravy kozmonautov v Hviezdnom mestečku pri Moskve začal pripravovať spolu s Oldřichom Pelčákom a ďalšími kandidátmi z Poľska a NDR. Výcvik absolvoval roku 1978.

V hodnosti kapitána bol členom posádky kozmickej lode Sojuz 28 vo funkcii kozmonaut-výskumník. Bola to prvá medzinárodná posádka v rámci programu Interkozmos. Veliteľom letu bol sovietsky kozmonaut plukovník Alexej Gubarev. Let sa uskutočnil od 2. do 10. marca 1978. Posádka pracovala na palube orbitálneho komplexu Saľut 6 spolu s jeho základnou posádkou. Celková dĺžka Remkovho letu bola 190 hodín a 18 minút. 

Po návrate do vlasti pôsobil ako vedúci pracovník vo výskumnom vojenskom pracovisku v Praze-Kbelích. Do roku 1990 bol zamestnaný ako vojenský pilot. V rokoch 1990 – 1995 bol riaditeľom Vojenského múzea letectva a kozmonautiky v Praze-Kbelích. V júni 1995 odišiel do zálohy v hodnosti plukovníka.

Potom pôsobil v obchodnej sfére v Rusku, kde využíval svoje staré kontakty; najskôr v súkromnej sfére, potom ako obchodný poradca českého veľvyslanectva. V júni 2004 bol zvolený do Európskeho parlamentu na kandidátke KSČM ako nestraník (členstvo v KSČ ukončil v roku 1990). Vo voľbách v júni 2009 svoj mandát obhájil.

V januári 2014 bol menovaný do funkcie veľvyslanca Česka v Rusku, keď jeho poverovaciu listinu prevzal v Moskve za prítomnosti televíznych kamier prezident Putin. Svoju veľvyslaneckú misiu ukončil 31. januára 2018.

Referencie
----------

1. ↑   *Do Ruska zamíří nový velvyslanec, kosmonaut Remek už se vrátil. Další plány tají | Domov* [online]. Lidovky.cz, 2018-02-08, [cit. 2020-01-07]. Dostupné online. (po česky)

Iné projekty
------------

Commons
* Spolupracuj na Commons Commons ponúka multimediálne súbory na tému **Vladimír Remek**

Externé odkazy
--------------

* Podrobný starší životopis
* Let ma zmenil (rozhovor pre Teraz.sk pri príležitosti 75. narodenín)

Autoritné údaje: * GND: 1050552016
* ISNI: 0000 0000 6689 0561
* LCCN: n83067610
* NK ČR: jk01102320
* VIAF: 75225684
* WorldCat: lccn-n83067610
**Železničná stanica Poriadie** je železničná stanica v obci Poriadie.

Železničná stanica Poriadie bola daná do prevádzky 1. septembra 1929. Nachádza sa v kilometri 30,130 na železničnej trati Mesto nad Váhom – Vrbovce, medzi výhybňou Papraď a železničnou stanicou Myjava.

V súčasnej dobe je stanica neobsadená. Napriek tomu sa používajú dve dopravné koľaje a jedna manipulačná. Stanica je vybavená samovratnými výhybkami, ktoré natrvalo určujú smer vjazdu do stanice. Vlaky prichádzajúce od Vrboviec vchádzajú do stanice odbočkou na 3. koľaj, vlaky od Starej Turej priamo na 1. koľaj. Traťová rýchlosť je v stanici obmedzená na 40 km/h.

Dopravné koľaje sú vybavené odchodovými trojznakovými návestidlami. Odchodové návestidlo do Vrboviec je umiestnené vpravo od 1. koľaje, odchodové návestidlo do Starej Turej vpravo od 3. koľaje. Vchod do stanice z oboch smerov je krytý vchodovými návestidlami. Návestidlá sú ovládané diaľkovo z Nového Mesta nad Váhom, odkiaľ je riadená celá doprava na trati č. 121.

Trať a doprava
--------------

* Železničná trať Nové Mesto nad Váhom – Vrbovce (trať č. 121)

Iné projekty
------------

Commons
* Spolupracuj na Commons Commons ponúka multimediálne súbory na tému **Železničná stanica Poriadie**

Zdroj
-----

* Železničná stanica Poriadie na vlaky.net

| * z
* d
* u
ŽSR Železničná trať 121 (Nové Mesto nad Váhom – Stará Turá – Veselí nad Moravou) |
| --- |
| 
* Nové Mesto nad Váhom
* Čachtice
* Višňové
* Hrachovište
* Vaďovce
* Stará Turá
* Paprad
* Poriadie
* Myjava
* Brestovec
* Vrbovce – zastávka
* Vrbovce
* Javorník nad Veličkou – zastávka
* Velká nad Veličkou
* Louka u Ostrohu
* Lipov
* Blatnice pod Svatým Antonínkem
* Veselí nad Moravou

 |
**Vans** je americká firma vyrábajúca obuv a oblečenie založená Paulom Van Dorenom v roku 1966, ktorá sídli v Kalifornii. Historicky prvá pobočka firmy Vans sa nachádza na adrese 704 East Broadway v meste Anaheim. Topánky Vans nosia predovšetkým mladí a tínedžeri.[chýba zdroj]

História
--------

Športové topánky Vans Classic
Značka Vans bola založená v roku 1966 Paul Van Dorenom. Van Doren sa narodil v roku 1930 v Bostone. Jeho matka pracovala v Randyho obuvníckej firme, kde potom, čo odišiel zo školy, pracoval aj on sám. Po nejakej dobe sa stal výkonným riaditeľom tejto firmy. Paul Van Doren však celý svoj život túžil si založiť svoju vlastnú firmu, čo tiež dokázal so svojimi priateľmi a svojim bratom Jimom Van Dorenom.

Firmu založili v Cypress v Kalifornii, neskôr otvorili maloobchodnú predajňu na adrese 704 East Broadway. Obľuba značky Vans pomaly, ale isto stúpala – vrchol prišiel v roku 1982, kedy sa vo filme *Fast Times at Ridgemont High* objavil hlavný hrdina, Sean Penn, v modeli Vans Slip-On. Vďaka tomu sa začali topánky Vans predávať po celých Spojených štátoch, a neskôr aj po celom svete.

V roku 2000 sa Vans umiestnila na prvom mieste v zozname najlepších malých spoločností v Amerike časopisu *Forbes*.[chýba zdroj]

Referencie
----------

1. ↑  REFRESHER. *50 rokov v duchu tenisiek - história ikony menom Vans* [online]. refresher.sk, [cit. 2019-12-18]. Dostupné online.

Pozri aj
--------

* Converse (obuv)
* Randy
* Keds

Iné projekty
------------

Commons
* Spolupracuj na Commons Commons ponúka multimediálne súbory na tému **Vans**

Externé odkazy
--------------

* History of Vans Archivované 2012-05-10 na Wayback Machine (po anglicky)

Zdroj
-----

*Tento článok je čiastočný alebo úplný preklad článku Vans na českej Wikipédii.*
**Asa Butterfield** (\* 1. apríl 1997, Londýn, Anglicko, Spojené kráľovstvo) je anglický herec. známy z televízneho seriálu Sex Education (2019 – 2023). 

Detstvo 

Butterfield narodil 1. apríla 1997 v Londýne. Jeho mama je psychologička a otec reklamný textár. 

Kariéra

Butterfield zahájil svoju hereckú kariéru už ako detskí herec. Najväčší úspech získal hlavnou detskou rolou vo filme *Chlapec v pruhovanom pyžame*, kde stvárnil syna Very Farmigy a Davida Thewlisa.

Po boku herečky Chloë Grace Moretz si zahral vo filme *Hugo a jeho veľký objav*. Účinkoval aj vo filme *Domov pre neobyčajné deti slečny Peregrinovej* z roku 2016. 

V roku 2019 sa pripojil k hereckému obsadeniu televízneho seriálu *Sex Education* Televízny seriál bol úspešný a mal štyri série. Natáčanie bolo ukončené v roku 2023.

Súkromný život

Od roku 2017 vyučuje Butterfield každoročné majstrovské kurzy herectva na hereckej škole The Reel Scene v Londýne. Trojdňový kurz „Asa Butterfield Masterclass" zahŕňa techniky improvizácie a študenti pracujú na scénach z Butterfieldových filmov, ktoré sa potom natáčajú v posledný deň. V roku 2018 sa študenti objavili ako komparzisti vo filme Greed, v ktorom sa objavil Butterfield.

V roku 2023 sa Butterfield zúčastnil každoročného charitatívneho futbalového zápasu Soccer Aid, čím získal peniaze pre UNICEF.

Iné projekty
------------

Externé odkazy
--------------

* Asa Butterfield v Internet Movie Database (po anglicky)
* Asa Butterfield v Česko-Slovenskej filmovej databáze

Zdroj
-----

*Tento článok je čiastočný alebo úplný preklad článku Asa Butterfield na anglickej Wikipédii.*

Autoritné údaje:
**Stredoveký realizmus** je smer v stredovekej scholastike, podľa ktorého všeobecné pojmy (univerzálie) reálne existujú.

Stredoveký realizmus nadväzoval na Platonovu koncepciu vzťahu pojmov a sveta, všeobecného
a jednotlivého. Najvýznamnejší predstavitelia: Anselm z Canterbury, Viliam zo Champeaux, Tomáš Akvinský.[1]

Krajný stredoveký realizmus
---------------------------

Je stredoveká koncepcia spôsobu existencie univerzálií, podľa ktorej sú to všeobecné entity, ktoré sú odlišné a existujúce nezávisle od jednotlivín. Predstaviteľom krajného/radikálneho stredovekého realizmu je napríklad Ján Scotus Eriugena.[2]

Umiernený stredoveký realizmus
------------------------------

Je filozofický smer. Ide o pozícia v spore o univerzálie, ktorú reprezentoval napr. Tomáš Akvinský. Umiernený realizmus uznáva popri jestvovaní univerzálií mimo alebo pred vecami aj jestvovanie univerzálií vo veciach (*universalia in rebus*).[3]

### Predstavitelia

* Anselm z Canterbury
* Viliam zo Champeaux
*

Referencie
----------

1. ↑  FILIT – zdroj, z ktorého pôvodne čerpal tento článok. *Stredoveký realizmus*
2. ↑  FILIT – zdroj, z ktorého pôvodne čerpal tento článok. *Krajný stredoveký realizmus*
3. ↑  FILIT – zdroj, z ktorého pôvodne čerpal tento článok. *Umiernený stredoveký realizmus*

Pozri aj
--------

* stredoveká filozofia
* stredoveký nominalizmus
* scholastika
Znázornenie cyklu Millerovho motora (motor s predĺženou) expanziou v p-V diagrame. Plocha napravo od červenej čiarou je úmerná práci navyše získanej predĺženou expanziou.
**Motor s Millerovým cyklom** je preplňovaný štvortaktný spaľovací motor využívajúci výhody cyklu s predĺženou expanziou. Millerov cyklus bol patentovaný americkým inžinierom Ralphom Millerom v roku 1940.

Tento typ motora bol najskôr používaný pre pohon lodí a stacionárnych generátorov. Neskôr bol aplikovaný aj automobilkou Mazda v motore *KJ-ZEM* V6, použitom v modeli Millenia. Naposledy cyklus použila automobilka Subaru vo svojom modeli „Turbo Parallel Hybrid" známom ako Subaru B5-TPH.

Princíp práce
-------------

Princíp práce motora s Millerovým cyklom je veľmi podobný princípu práce motora s Atkinsonovým cyklom. Jediný zásadný rozdiel je v tom, že motory s Millerovým cyklom sú preplňované.

Plniaci ventil je otvorený dlhšie ako pri klasickom štvortaktnom motore, následkom čoho sa kompresný zdvih rozdelí na dve časti. V prvej, počas otvoreného plniaceho ventilu sa časť náplne valca vytláča späť do plniaceho potrubia. Až v druhej časti, po uzavretí ventilu prebieha kompresia náplne. Samozrejme nevyužitie celého objemu valca má za následok zníženie výkonu motora. Zníženie výkonu je však redukované tým, že motor je prepĺňaný turbodúchadlom. Spätné vytláčanie náplne prebieha asi na 20 až 30% zdvihu piesta. Povedané inak, kompresia prebieha len počas 70 až 80% zdvihu.

Výhodou Millerovho cyklu v porovnaní s atmosférickým motorom bez predĺženej expanzie s rovnakým zdvihovým objemom sú:

* Práca spotrebovaná na stlačenie nasávaného vzduchu dúchadlom sa získa prostredníctvom turbíny z energie výfukových plynov, ktorá u neprepĺňaných motorov zostáva nevyužitá. Keďže skutočný kompresný zdvih vo valci, ktorý spotrebováva mechanickú prácu je kratší, spotrebuje jej motor s Millerovým cyklom menej, čo má kladný vplyv na jeho ekonomické prametre. Moderné motory s Millerovým cyklom používajú navyše techniku variabilného časovania rozvodu, aby čo najefektívnejšie ovplyvnili dĺžku trvania spätného vytláčania náplne, prípadne ju úplne znemožnili.
* Vzduch stlačený turbodúchadlom je obvykle ochladzovaný v medzichladiči pred vstupom do valca. Tým sa celý cyklus posúva k nižším teplotám na konci kompresného zdvihu, čo umožní pracovať s vyššími tlakmi. Hoci je kompresný pomer motora s Millerovým cyklom menší, celkové stlačenie náplne (dúchadlo + piest) môže byť vyššie, čo prispieva k zvýšeniu učinnosti. Limitújúcim parametrom v oboch typoch motorov je oktánové číslo paliva.
Raťafák Plachta a Valentín
**Raťafák Plachta** je jedna z hlavných postáv televízneho cyklu pre deti *Slniečko*, ktorý vyrábala Československá televízia Bratislava v rokoch 1980 až 1994.

Opis
----

Autor Raťafáka Plachty je Peter Cigán. Režisérom bol v drvivej väčšine častí Peter Gerža. Raťafák Plachta je bližšie nešpecifikovanou entitou. Svojím telom pripomína človeka, avšak s výraznými fyzickými anomáliami – dlhým krkom, výraznou spodnou čeľusťou a celkovou stavbou tela s náchylnosťou na hypermobilitu kĺbov, chrbtice a končatín. Hovorí po slovensky. Je známe, že s jeho pohybom a verbálnym prejavom úzko súvisia najmä páni bábkoherci Štefan Kulhánek a hlavne Dušan Štauder. Za povšimnutie stojí epizóda s názvom *Raťafákove narodeniny*, vysielaná 5. októbra 1984, v ktorej oslavuje Raťafák svoj sviatok a vďaka tomu poznáme dátum jeho narodenia, ktorým je 5. október. Rok však naďalej zostáva neznámy.

Televízia
---------

Po roku 1994 bol program zrušený, čo sa pripisuje neobratnému riadeniu vtedajšieho striedania manažmentov Slovenskej televízie. Raťafák Plachta sa neskôr objavil až po roku 2009 na YouTube, kde paroduje rôzne spoločenské témy pod vlastným tvrdením: *„Vy sa pýtate, kto je vo mne?... Ja sa pýtam, kto je vo vás!"* Tento návrat mal veľký ohlas nielen u samotných používateľov, ale aj v komerčných médiách. Parodovanie sveta šoubiznisu v podobe paródie klipu a minispot Prezidentské voľby 2009 s posolstvom *„Raťafák Plachta Váš prezident, naozajstná bábka"* si vyslúžil pozornosť až obdiv.

Raťafák Plachta sa nečakane objavil na verejnosti v roku 2016 počas nakrúcania relácie *Fetiše socializmu* vo verejnoprávnom rozhlase a televízii (RTVS).

Osobnosti
---------

Počas svojho účinkovania prišiel v relácii *Slniečko* Raťafák Plachta do kontaktu s mnohými osobnosťami:

* Marián Labuda
* Oldo Hlaváček
* Vilo Rozboril
* Miro Noga
* Dušan Tarageľ
* Zora Kolínska
* Stano Dančiak
* Eva Rysová
* Eva Večerová
* Karol Čálik
* Ľubo Belák
* Jaro Filip

Referencie
----------

1. ↑  WMFILOVA. *FILMOVÁ A TELEVÍZNA FAKULTA* [online]. [Cit. 2019-03-26]. Dostupné online. [nefunkčný odkaz]
2. ↑   www.csfd.cz, [cit. 2019-03-26]. Dostupné online.
3. ↑   *VIDEO Svet objavil legendárnu slovenskú bábku: Raťafák Plachta kedysi desil deti, dnes ho poznajú aj za hranicami* [online]. hashtag.sk, 2017-08-08, [cit. 2019-03-26]. Dostupné online.
4. ↑   *Loutkář online* [online]. www.loutkar.eu, [cit. 2019-03-26]. Dostupné online.
5. ↑   www.csfd.cz, [cit. 2019-03-26]. Dostupné online.
6. ↑   *Raťafák Plachta - exkluzívny rozhovor | frenky.sk* [online]. www.frenky.sk, [cit. 2019-03-29]. Dostupné online.
7. ↑  AZET.SK. *VIDEO: Raťafák Plachta za prezidenta* [online]. aktuality.sk, [cit. 2019-03-29]. Dostupné online.
**Tadeáš Salva** (\* 22. október 1937, Lúčky – † 3. január 1995, Bratislava) bol významný slovenský hudobný skladateľ, pedagóg a výtvarník.

Biografia
---------

Salva sa narodil v dolnoliptovskej obci Lúčky okr. Ružomberok. V roku 1953 – 1958 absolvoval štúdium hry na akordeóne, violončele a klavíri na Vyššej hudobnej škole v Žiline. Následne pokračoval v štúdiu kompozície u Alexandra Moyzesa a Jána Cikkera na Vysokej škole múzických umení. Po nedorozumeniach so svojimi pedagógmi Salva opúšťa Slovensko a zapísal sa na štúdium na Štátnej vyššej hudobnej škole v Katoviciach, kde sa jeho pedagógom v rokoch 1962 – 1965 stal Bolesław Szabelski. Salva taktiež súkromne konzultoval u Witolda Lutosławského vo Varšave. Po ukončení štúdia Salva pôsobil ako vedúci Hudobnej redakcie košického rozhlasu (1965 – 1968) dramaturg Hudobnej redakcie Československej televízie v Bratislave (1968 – 1977), dramaturg v Slovenskom ľudovom a umeleckom kolektíve (1977 – 1988) a ako pedagóg na Katedre hudobnej výchovy na Pedagogickej fakulte v Nitre (1991 – 1995). V októbri 1991 na pôde bratislavskej VŠMU habilitoval za docenta v odbore kompozícia. V rokoch 1991 – 1995 pôsobil ako predseda Spolku slovenských skladateľov. Zomrel v Bratislave 3. januára 1995 vo veku nedožitých 58 rokov.

Ocenenia (výber)
----------------

* 1970 – Cena Jána Levoslava Bellu za Koncert pre violončelo a orchester.
* 1995 – Cena Jána Levoslava Bellu – in memoriam, za dielo Balada, s prihliadnutím na celoživotné dielo, ktoré je významným prínosom pre slovenskú hudbu.
* 2009 – Cena Fra Angelica za rok 2008 – in memoriam, v kategórii hudobné umenie.

Referencie
----------

1. 1 2   *Ocenení - Cena Jána Levoslava Bellu* [online]. hf.sk, [cit. 2023-08-17]. Dostupné online. Archivované 2023-08-11 z originálu.
2. ↑  TK KBS, tu; pz. *Udelenie kultúrneho ocenenia Fra Angelico za rok 2008* [online]. Bratislava: TK KBS, 2009-02-18, [cit. 2023-08-17]. Dostupné online.

Literatúra
----------

* ŠČEPÁN, Michal. *Tadeáš Salva : život a dielo*. Bratislava : Ústav hudobnej vedy Slovenskej akadémie vied, 2020. 248 s. ISBN 978-80-89135-47-9.

Externé odkazy
--------------

* Tadeáš Salva na stránkach Hudobného centra

Zdroj
-----

* GODÁROVÁ, Katarína: Tadeáš Salva. In: 100 slovenských skladateľov. Ed. Marián Jurík, Peter Zagar. Bratislava : Národné hudobné centrum, 1998, s. 238.

Autoritné údaje: * BnF: 16617549n
* GND: 128987774
* ISNI: 0000 0001 1752 1820
* LCCN: n82042927
* NK ČR: ola2002143834
* SNK: 157441
* VIAF: 25670389
* WorldCat: lccn-n82042927
**Sitnička** je potok na Zemplíne, preteká severnou časťou okresu Humenné. Je to pravostranný prítok Oľky a meria 15,1 km.

*Prameň:* na východnom okraji Ondavskej vrchoviny na západnom svahu vrchu Kamence (452,2 m n. m.) v nadmorskej výške okolo 365 m n. m.

*Smer toku:* od prameňa na krátkom úseku na juhovýchod, za obcou Závada pokračuje severojužným smerom

*Geomorfologické celky:* potok tvorí hranicu medzi Ondavskou vrchovinou na západe a Laboreckou vrchovinou na východe

*Prítoky:* sprava Prituliansky potok (204,1 m n. m.), Rohožník, prítok spod Uhliska (398,1 m n. m.), spod Biľovej (360,7 m n. m.), zľava prítok spod Debrianskeho (528,1 m n. m.), spod Kačarníka (434,4 m n. m.) a spod Medvedia (387,8 m n. m.)

*Ústie:* do Oľky pri obci Nižná Sitnica v nadmorskej výške okolo 172 m n. m.

*Obce:* Závada, Ruská Poruba, Vyšná Sitnica a Nižná Sitnica

  


| * z
* d
* u
Vodné toky v povodí **Oľky** |
| --- |
| *Oľka* → *Ondava* → *Bodrog* → *Tisa* → *Dunaj* |
| Boršovec · Hatka · Hladnický potok · Homoľský potok · Chotárny potok · Jasenovský potok · Klenovec · Kobylec · Kozlov potok · Lokšovský potok · Lúčny potok · Meľovský potok · Olšavka · **Oľka** · Ondalík · Opukovec · Polomský potok · Prituliansky potok · Repejovský potok · Rohožník · Sitnička · Strašné · Šnidárka · Uhliskový potok · Úvoz · Varechovský potok · Veselica · Záludný potok · Žalobínsky potok · Žarnovec |